આપણી સમજ, અનુભવ, ઉંમર અને અભિગમ પ્રમાણે પુસ્તકોની પસંદગી ફેરવાતી રહે છે. પુસ્તકો તેમના લેખકોના અનુભવ સંગ્રહ અને તેમની બુદ્ધિમત્તાનું પરિણામ હોય છે અને તેમના વાચનથી આપણા અનુભવવિશ્વની લંબાઇ-પહોળાઇ વધે છે. આપણા જેવા સામાન્ય માણસોની દુનિયા સંકુચિત અને એક તરફી હોય છે. ડાકુની મનોદશા, સંતનો અનુભવ અને અભિગમ, રાજકારણીનાં ખેલ-કપટ કે કલાસાધકોના સંઘર્ષ કોઇ એક માણસ પોતાની જિંદગીમાં સીધી અથવા પ્રત્યક્ષ રીતે અનુભવી શકતો નથી પણ તેમના લખેલા અથવા તેમના વિશે લખાયેલા ગ્રંથો આપણને જગત અને જીવનને સમજવામાં ઉપયોગી થઇ પડે છે. પુસ્તકો દ્વારા પરકાયા પ્રવેશ કરીને આપણે ગુનાખોરી, ગરીબાઇ, શ્રીમંતાવસ્થા, વિજ્ઞાનવિશ્વ કે સાહસિકોની સૃષ્ટિમાં જોડાઇ શકીએ છીએ.